മെഡിക്കല് കോളജ് പ്രവര്ത്തനമാരംഭിക്കാത്തത് ജനങ്ങളോടുള്ള ക്രൂരത: എഐവൈഎഫ് കാഞ്ഞങ്ങാട്: ആരോഗ്യരംഗത്തെ പിന്നോക്കാവസ്ഥ ജില്ലയിലെ വികസന പ്രക്രിയയെ പിന്നോട്ട് വലിക്കുകയാണെന്നും ഉക്കിനടുക്കയില് ആരംഭിച്ച മെഡിക്കല് കോളജിന്റെ പ്രവര്ത്തനം പൂര്ണമായും ആരംഭിക്കാത്തത് ജനങ്ങളോട് ചെയ്യുന്ന ക്രൂരതയാണെന്നും എഐവൈഎഫ് ജില്ലാ സമ്മേളനം പ്രമേയത്തിലൂടെ അഭിപ്രായപ്പെട്ടു. മെഡിക്കല് കോളജിന്റെ പ്രവര്ത്തനങ്ങള്ക്ക് ആവശ്യമായ ഫണ്ട് അനുവദിക്കുന്നതിനും ജീവനക്കാരുടെ നിയമനം അടിയന്തരമായി നടത്തുന്നതിനും സര്ക്കാര് ഇടപെടല് ഉണ്ടാകണമെന്നും കാഞ്ഞങ്ങാട് ഉദ്ഘാടനം ചെയ്ത അമ്മയും കുഞ്ഞും ആശുപത്രി എത്രയും പെട്ടെന്ന് പ്രവര്ത്തനസജ്ജമാക്കണമെന്നും ജില്ലാ ആശുപത്രിയിലെ പണി തീര്ന്ന ബ്ലോക്ക് തുറന്ന് കൊടുക്കണമെന്നും പ്രമേയം ആവശ്യപ്പെട്ടു. കാഞ്ഞങ്ങാട് വ്യാപാരഭവനില് നടന്ന സമ്മേളനം സംസ്ഥാന പ്രസിഡന്റ് ആര്. സജിലാല് ഉദ്ഘാടനം ചെയ്തു. മുകേഷ് ബാലകൃഷ്ണന് പ്രവര്ത്തന റിപ്പോര്ട്ടും ബിജു ഉണ്ണിത്താന് ഭാവി പ്രവര്ത്തനരേഖയും എന്. അരുണ് സംഘടനാ റിപ്പോര്ട്ടും അവതരിപ്പിച്ചു. സിപിഐ ജില്ലാ സെക്രട്ടറി ഗോവിന്ദന് പള്ളിക്കാപ്പില്, ബങ്കളം വി. കുഞ്ഞികൃഷ്ണന്, പി. ഭാര്ഗവി, വി. സുരേഷ് ബാബു, കെ.എസ്. കുര്യാക്കോസ്, സി.പി. ബാബു, സി.കെ. ബാബുരാജ്, ധനീഷ് ബിരിക്കുളം, എം.സി.അജിത്, വി.വി. സുനിത, ഹരിദാസ് പെരുമ്ബള എന്നിവര് പ്രസംഗിച്ചു.